OP-president op ventilator weens Covid-19 | Netwerk24
Deur Michael Green 22 Junie 2021 14:01
André Rademan, die OP Rugbyunie se president, is tans in 'n stryd teen Covid-19 gewikkel. Foto: Michael Green
Die Oostelike Provinsie Rugbyunie steier steeds onder die Covid-19-pandemie. Sy president, André Rademan, is weens die siekte na die hoësorgeenheid van 'n hospitaal in Gqeberha oorgeplaas.
Rademan was volgens sy vrou, Carol, die vorige paar dae in die hospitaal se gewone saal "op suurstof, drips en medisyne".
Sy het Maandag op haar man se Facebook-blad gevra mense moet vir Rademan bid.
"Hy is baie moeg en fight die Covid met alles wat hy het. Dokter sê hy gaan nog so tien dae moet bly. Bly asb. bid vir hom," het Rademan se vrou geskryf.
Dinsdag teen middagete se kant het Carol laat weet dat haar man ongelukkig nou op 'n ventilator in die hospitaal se hoësorgeenheid is.
Na verneem word, gaan dit glo darem beter met die afrigter van die OP-span, Peter de Villiers, wat weens Covid-19 ook 'n tyd lank by sy huis in afsondering was.
Die spelers wat twee weke gelede positief getoets is vir die siekte, begin ook stadig na die oefenveld terugkeer.